Λάρισα 13-2-2024

**Απόφαση Συνέλευσης Τμήματος Βιοχημείας και Βιοτεχνολογίας του Πανεπιστημίου Θεσσαλίας**

Η Συνέλευση του Τμήματος Βιοχημείας και Βιοτεχνολογίας που συνεδρίασε την Τρίτη 13-2-2024, συζήτησε εκτεταμένα το Σχέδιο Νόμου «Ενίσχυση του Δημόσιου Πανεπιστημίου – Πλαίσιο λειτουργίας μη κερδοσκοπικών παραρτημάτων ξένων πανεπιστημίων». Η Συνέλευση του Τμήματος εκφράζει τις σοβαρές ανησυχίες της για την κατάθεση του συγκεκριμένου Νομοσχεδίου το οποίο έρχεται σε πλήρη αντίθεση με το άρθρο 16 του Ελληνικού Συντάγματος που αναφέρει ότι «H ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση. Τα ιδρύματα αυτά τελούν υπό την εποπτεία του Κράτους, έχουν δικαίωμα να ενισχύονται οικονομικά από αυτό και λειτουργούν σύμφωνα με τους νόμους που αφορούν τους οργανισμούς τους». Σύμφωνα με το σχέδιο νόμου που κατατέθηκε τα νέα μη κρατικά ιδρύματα αναφέρονται ως Νομικά Πρόσωπα Πανεπιστημιακής Εκπαίδευσης, διατύπωση που αντίκειται ευθέως στο Ελληνικό Σύνταγμα.

Επιπροσθέτως το συγκεκριμένο Σχέδιο Νόμου δεν διασφαλίζει σε καμία περίπτωση την ποιότητα των σπουδών που θα προσφέρουν τα νέα μη κρατικά Πανεπιστήμια που θα ιδρυθούν, υποβιβάζοντας συνολικά την τριτοβάθμια εκπαίδευση που τόσα χρόνια με ποιότητα υποστηρίζουν τα δημόσια Πανεπιστήμια. Ενδεικτικά (και όχι εξαντλητικά) αναφέρονται παραδείγματα από το Σχέδιο Νόμου που καταδεικνύουν την προχειρότητα, την έλλειψη στόχευσης και την παντελή έλλειψη μηχανισμού διασφάλισης της ποιότητας της εκπαίδευσης που θα παρέχουν τα μη κρατικά Πανεπιστήμια:

1. 80% του διδακτικού προσωπικού να είναι κάτοχοι διδακτορικού: Σε αντίθεση με τα δημόσια πανεπιστήμια, όπου το διδακτικό προσωπικό (ΔΕΠ) αλλά και τα περισσότερα ΕΔΙΠ είναι κάτοχοι διδακτορικού, στα μη κρατικά Πανεπιστήμια θα υπάρχουν διδάσκοντες χωρίς διδακτορικό.
2. Η επιλογή των μελών διδακτικού προσωπικού και η ακαδημαϊκή τους εξέλιξη θα γίνεται με διαδικασίες που θα ορίζει το μητρικό ίδρυμα και δεν διασφαλίζουν σε καμία περίπτωση την επιλογή προσωπικού υψηλών προδιαγραφών. Η επιλογή των μελών διδακτικού προσωπικού θα πρέπει να γίνεται με ενιαίο τρόπο και σύμφωνα με τις ήδη υπάρχουσες διαδικασίες που διέπουν την επιλογή και εξέλιξη των μελών ΔΕΠ των Δημόσιων Πανεπιστημίων, διαμορφώνοντας ένα ενιαίο πλαίσιο στην τριτοβάθμια εκπαίδευση στην Ελλάδα. Με δεδομένη την υψηλή ποιότητα του επιστημονικού και ερευνητικού δυναμικού της Ελλάδας θα πρέπει να διασφαλιστεί ότι η επιλογή του προσωπικού των μη Κρατικών Πανεπιστημίων θα γίνει με διαφάνεια και κριτήρια/διαδικασίες ενιαίες με αυτές του Δημόσιου Πανεπιστημίου.
3. Η εισαγωγή φοιτητών στα μη Κρατικά Πανεπιστήμια έχει ως μοναδική ασφαλιστική δικλείδα ποιότητας την ελάχιστη βάση εισαγωγής (ΕΒΕ), και μάλιστα «τον μικρότερο εκ των μέσων όρων των βαθμολογιών του συνόλου των εξεταζόμενων ανά επιστημονικό πεδίο, πολλαπλασιαζόμενο με τον συντελεστή 0,8». Η συγκεκριμένη διάταξη οδηγεί στην φοίτηση σε μη κρατικά Πανεπιστήμια και σε σχολές υψηλών απαιτήσεων (πχ. Ιατρικής, Νομικής) φοιτητών χαμηλών προσόντων, υποβιβάζοντας δραματικά την ποιότητα των αποφοίτων των Ελληνικών Πανεπιστημίων.
4. Συνολικά πιστεύουμε ότι η εποπτεία, η αξιολόγηση της ποιότητας των σπουδών αλλά και του προσωπικού, η λειτουργία και η επιλογή των φοιτητών των Δημόσιων Πανεπιστημίων θα πρέπει να αποτελέσει την πλατφόρμα διαμόρφωσης και λειτουργίας των μη Κρατικών Πανεπιστημίων ώστε να διασφαλιστεί υψηλής ποιότητας Τριτοβάθμια Εκπαίδευση στην Ελλάδα.
5. Θα πρέπει να διασφαλιστεί ότι η ίδρυση των μη κρατικών Πανεπιστημίων δεν θα οδηγήσει σε περαιτέρω υποχρηματοδότηση και υποβάθμιση του Δημόσιου Πανεπιστημίου το οποίο σήμερα παρέχει δωρεάν εκπαίδευση υψηλής ποιότητας

Με εκτίμηση,

 Ο Πρόεδρος του Τμήματος

 Καθηγητής Δημήτριος Καρπούζας